<!-- wp:paragraph {"fontSize":"medium"} -->
<p class="has-medium-font-size">बड़ा गणपति, पीलियाखाल स्थित हंसदास मठ पर गुरूपूर्णिमा महोत्सव सोमवार 3 जुलाई को मनाया जाएगा। महोत्सव की तैयारियां शुरू हो गई हैं। मठ पर 15 संतों की समाधियां हैं, जिन पर चरण पादुकाएं स्थापित है। गुरू पूर्णिमा पर इन सबका पूजन किया जाएगा। मठ के पं. पवन दास महाराज ने बताया कि इस अवसर पर मठ के संस्थापक स्वामी बाबा हंसदास महाराज, बाबा सियाराम दास, बाबा रामस्वरूप दास, बाबा रामरतनदास प्रथम एवं द्वितीय, बाबा शेष नारायणदास एवं मठ से जुड़े अन्य संतों की समाधियों के पूजन के साथ सुबह 11 बजे महोत्सव का शुभारंभ होगा। इस अवसर पर मठ के अधिष्ठाता हंस पीठाधीश्वर महामंडलेश्वर स्वामी रामचरणदास महाराज के सानिध्य में गंगाजल, दुग्ध एवं सुगंधित द्रव्यों से अभिसिक्त कर विद्वानों की उपस्थिति में स्वस्ति वाचन के बीच पूजन किया जाएगा। इसके बाद तत्कालीन श्रीमहंतों की समाधियों पर भी पादुका पूजन एवं आरती के आयोजन होंगे। दोपहर 12 बजे से महामंडलेश्वर स्वामी रामचरणदास महाराज का पाद पूजन प्रारंभ होगा।</p>
<!-- /wp:paragraph -->