<!-- wp:paragraph -->
<p>मन की गति सबसे तेज मानी गई है। मन ही मन हम कहीं भी कूद फांद सकते हैं। जैसे पानी की लहर का हिलना बंद हो जाए तो वह लहर नहीं रहेगी, इसी तरह यदि मन का भटकाव बंद हो जाए तो उस मन को मन नहीं कह सकते। कहा भी गया है कि मन को मार लो तो भजन हो जाएगा, लेकिन यह इतना आसान नहीं है। मन को भटकाने की आदत हमने ही डाली है और इस आदत को तोड़ने तथा छोड़ने के लिए अभ्यास की जरूरत है, जो योग और ध्यान से ही संभव है। ध्यान में वह शक्ति है, जो हमें भी शिव बना सकती है। जैसे शिव का तीसरा नेत्र ध्यान से ही खुलता है, वैसे ही हम भी चाहें तो ध्यान लगाकर अपना तीसरा नेत्र खोल सकते हैं। ये प्रेरक विचार हैं राम जन्म भूमि मंदिर न्यास अयोध्या के न्यासी एवं महामंडलेश्वर युगपुरुष स्वामी परमानंद गिरि महाराज के, जो उन्होंने अखंड परम धाम सेवा समिति के तत्वावधान में पंजाब अरोड़वंशीय भवन पर आयोजित ध्यान एवं योग शिविर में संबोधित करते हुए व्यक्त किए। हरिद्वार के महामंडलेश्वर स्वामी ज्योतिर्मयानंद, महामंडलेश्वर साध्वी दिव्य चेतना, साध्वी चैतन्य सिंधु एवं योगाचार्य शिवदयाल गुप्ता सहित अनेक संत विद्वानों ने भी अपनी भागीदारी दर्ज कराई। सत्संग शुभारंभ के पूर्व पंजाब अरोड़वंशीय समाज के अध्यक्ष तिलकराज ठक्कर, अखंड परमधाम सेवा समिति के अध्यक्ष किशनलाल पाहवा, श्यामलाल मक्कड़, समन्वयक विजय शादीजा, गोविंद सोनेजा, सीए विजय गोनयका, जयकिशन डींगरा, किशोर आर्य, मुकेश राजानी तथा मातृशक्ति की ओर से पूनम शादीजा, लक्ष्मीदेवी अग्रवाल, वंदना सोनेजा, श्रीमती स्नेह गोयनका आदि ने युगपुरुष का स्वागत किया। संचालन राजेश अग्रवाल ने किया और आभार माना विजय शादीजा ने। योग एवं ध्यान साधना शिविर में सुबह हमीरपुर से आए योगाचार्य शिवदयाल गुप्ता ने भी साधकों को योग की विभिन्न विधाओं का प्रशिक्षण दिया।</p>
<!-- /wp:paragraph -->